Pervez Musharraf

Si Pervez Musharraf ({پرویز مشرف}, namundag Agosto 11, 1943 - Pebrero 5, 2023) iyo an ika-10ng presidente kan Pakistan asin namoon sa sarong gobyernong militar. Siya nagsakat sa poder kan Oktobre 12, 1999 paagi sa sarong bakong-madugo na kudeta militar kun saen binungakal nya an lehitimong gobyerno ni  Primer Ministro Nawaz Shariff. Kan Agosto 18, 2008, si Pervez Musharraf napiritan magdemitir huli sa impeachment na isasa'ngat kuta laban saiya kan gobyernong koalisyon. Komo Presidente, siya iyo pa man an Pamayo kan Pwersa Armada. Sagkod sa ngonyan, siya yaon sa luwas kan Pakistan asin nag'eerok sa London, Reyno Unido, asin nagsumpa mabalik sa sunod na pag'eleksyon. 

Kan siya Pamayo kan Pakistan, siya kaalyadong gayo kan Estados Unidos sa Gera sa Terorismo. Tinata'wan siyang kredito sa pagpauswag kan ekonomiya kan Pakistan durante kan kaamayan kan saiyang pamomoon. Alagad an limitado niyang popularidad orog na nagro'ro' kan saiyang pigsuspendir si Iftikhar Muhammad Chaudhry, Poon kan Korte Suprema, asin huli pa sa inapod na "Lal Masjid Siege". Si saiyang pag'ngata' kuta na magimponer nin ley militar dai naka'asba manta an pangapodan na siya i-impeach orog na nagin lakopan asin makusog. Masabi pa, si pagbalik ni Benazir Bhutto asin ni Nawaz Sharif orog na napadali an pagbalik kan demokrasya asin an pagsolnop kan pamomoon militar ni Musharraf.

Kan Pebrero 12, 2011, nagbaba an aresto de mandamiento para ki Musharraf kan korteng Pakistani, na pigsosoboot siya karapot sa pag'asasinar ki Benazir Bhutto.

Si Pervez Musharaff nagadan kan Pebrero 5, 2023 sa edad na 79 sa sarong helang na naglaygay.

Libro 

 Pervez Musharraf, In the Line of Fire: A Memoir (2006)

Mga panluwas na takod 

 Opisyal na panindog sa websityo kan Pakistan Army
 Pervez Musharraf sa Facebook
 Musharraf Foundation 
 bbc.co.uk, Timeline: Pakistan, a chronology of key events

Toltolan